Simon Emil Ammitzbøll (LA), 2013-02-08:
Liberal Alliance ønsker en tilbagevenden til en fast og fair udlændingepolitik i Danmark.
Det er den del, der handler om det faste, og så er der den del, der handler om det fair, som handler om den aftale, vi står med her i dag.
Det er et ganske fornuftigt lovforslag, som jo udmønter den aftale, som Liberal Alliance har været med til at lave, og som vi er glade for.
Det handler dybest set om, at folk ikke skal sidde og rådne mentalt op i et asylcenter i Danmark, mens de afventer deres sagsbehandling.
Vi er glade for, at sagsbehandlingstiderne bliver kortere.
Vi er glade for, at der ikke længere kommer asylcentre i ghettoerne, og vi er glade for, at kriminelle ikke får adgang til de her privilegier.
Det har været afgørende for os i Liberal Alliance.
Så har der været talt meget om tal i løbet af dagen, og jeg vil endnu en gang gerne have lov til at understrege, at det er sådan, at den procentuelle stigning i Danmark og Sverige fra 2011 og 2012 har været cirka den samme, altså en stigning på ca. 50 pct.
F.eks. kan man se, at hvis man tog tallene fra 2007 til 2010, var der en stigning på over 100 pct. i antallet af asylansøgere i de år, hvor VKO strammede op på udlændingeområdet.
Til gengæld sker der det mærkelige, at da VKO sammen med Liberal Alliance lemper forholdene for børnefamilier i asylcentre, ja, så falder antallet af asylansøgere fra over 5.000 til under 4.000, på trods af at vi med Dansk Folkepartis stemmer vedtog den her lempelse.
Nu stiger det så, inden vi har vedtaget de her regler, og derfor er det jo næppe dem, der har påvirket det.
Det, der er vigtigt at holde fast i med den her aftale, er, at der ikke er tale om, at det bliver nemmere at få asyl i Danmark.
Der er på den anden side heller ikke tale om, at det bliver sværere at få asyl i Danmark, for det pudsige er, at denne aftale og dette lovforslag faktisk slet ikke handler om reglerne om, hvem der kan få asyl i Danmark.
Det handler om, hvordan vi behandler de ansøgere, der er i landet.
Det er klart, at der er en række mennesker, som søger om asyl, og som skal hjem igen.
Deres hjemsendelser vil der blive sat fut på.
Det er vi rigtig glade for i Liberal Alliance ... Og vi byder velkommen til hr. Ole Hækkerup, som netop træder ind ad døren.
Sidst, men ikke mindst, vil jeg komme ind på også det her med de motivationsfremmende foranstaltninger, som jeg kan forstå interesserer Dansk Folkeparti.
Der kan jeg berolige hr. Martin Henriksen med, selv om det måske skuffer fru Johanne Schmidt-Nielsen lidt, at det sådan set ikke er anbefalinger fra Enhedslistens hovedbestyrelse, der er gennemført i den her aftale.
Det er anbefalinger fra Rigspolitiet, og der vil jeg sige, at jeg tror, at vi tager et klassisk Dansk Folkeparti-slogan, »Vi stoler på politiet«, og gennemfører de anbefalinger af, hvordan vi skal bruge de motivationsfremmende foranstaltninger.
Det håber jeg også kan glæde Dansk Folkeparti.
Alt i alt en balanceret aftale, som et bredt flertal i Folketinget har været med til at stå bag, og jeg glæder mig da også over, at der var i hvert fald fire elementer, som hr. Martin Henriksen med lidt hjælp nævnte som positive i den her aftale.
Så vi er glade for aftalen og glæder os til at stemme for forslaget.